Stuk vertel ou verhaal, maar bly betekenisvol | Netwerk24
Stuk vertel ou verhaal, maar bly betekenisvol
Deur Rafiek Mammon 29 April 2018 11:15
Dis asof ek hierdie storie al telkemale gehoor het. Wag so 'n bietjie. Ek het.
Daar is mos Athol Fugard se Boesman en Lena wat net so geloop en reis het van tydelike slaapplek tot blyplek om hul plekkie in die son te probeer vind, of om van hul omstandighede van armoede en 'n alewige stryd met die elemente te probeer ontsnap.
"Vryheid" is die woord wat gebruik word, al weet die protagoniste in die verhaal, Sai (Rozella Mitchell) en Katallies (Quinton Stuurman), nie altyd wat dit beteken nie. Soos hulle die land plat loop, besef die twee dat die betekenis van daai woord vir hulle uiteenlopend is.
Sai (Rozella Mitchell) en Katallies (Quinton Stuurman).
Vir Sai is dit 'n bevryding van haar man se geweld teenoor haar en vir Katallies 'n drang om Nelson Mandela se stem te hoor op die parade waar hy sy eerste toespraak as bevryde man sal lewer en sodoende vir Katallies sy sleutel tot vryheid skenk.
Sai & Katallies dra niks nuuts by tot die verhaal van Boesman en Lena (of enige ander paartjie wat 'n bestaan op straat moet voer) nie. Nie in wat ek al gelees, op die planke of in lewende lywe gesien het nie.
Dit is 'n teks wat presies dieselfde storie vertel, tot in die gebruik van 'n derde naamlose karakter (Joan Jacobs) en hoewel daar nuwe sêgoed en selfs 'n onvergeetlike sin of twee is, het dit net nie genoeg om alleen te kan staan as teaterstuk uit eie reg nie.
Te veel herhaling knel die stuk, hoewel dit bevredigend deur die regisseur, Wendy Anthonie, en haar span gehanteer word. Dit het egter nie die gravitas van die Fugard-stuk nie.
Maar in dieselfde asem moet ons onthou dat dit van kardinale belang is vir die voortbestaan van teater om hierdie menslike, diverse en persoonlike stories aan nuwe gehore bekend te stel.